UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS FORORDNING om foranstaltninger til sikring af, at miljøaspektet tilgodeses i udviklingslandenes udviklingsproces OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

Ifølge EF-traktatens artikel 251, stk. 2, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen.

Kommissionen forelægger hermed sin udtalelse til Parlamentets 13 ændringsforslag. Ændringerne er blevet accepteret på følgende måde: 11 ændringer er godtaget sådan som de foreligger, en ændring er kun godtaget delvis, og en ændring er godtaget, men er blevet indføjet i en anden bestemmelse i teksten end den af Parlamentet påtænkte.

2. baggrund

a) Kommissionen sendte den 28. januar 1999 Rådet og Europa-Parlamentet sit forslag til forordning (KOM(1999) 36 endelig udg.- COD 1999/0020) af 28. januar 1999.

b) Det Økonomiske og Sociale Udvalg afgav udtalelse den 7. juli 1999.

c) Regionsudvalget har meddelt Rådet, at det ikke har til hensigt at afgive udtalelse om det pågældende forslag.

d) Den 5. maj 1999 vedtog Parlamentet ved førstebehandling en positiv beslutning med 53 ændringer til Kommissionens forslag.

e) Den 2. februar 2000 vedtog Kommissionen i henhold til artikel 250, stk. 2, i EF-traktaten et ændringsforslag til afgørelse, som helt eller delvis omfatter 28 af de 53 ændringer, som Parlamentet foreslog (KOM(2000) 55 endelig udg.- COD 1999/0020) af 02.02.2000.

f) Den 17. december 1999 vedtog Rådet sin fælles holdning.

g) Den 15. marts 2000 vedtog Europa-Parlamentet ved andenbehandlingen en positiv lovgivningsmæssig beslutning, som omfatter 13 ændringer til den fælles holdning.

3. formålet med forslaget

Det foreliggende forslag betragtes som et særdeles vigtigt redskab i Fællesskabets bestræbelser på at opfylde sine juridiske og politiske forpligtelser med hensyn til miljøbeskyttelse og bæredygtig udvikling. Det skal sikre, at de foranstaltninger, der er iværksat i henhold til Rådets forordning (EF) nr. 722/97 af 22. april 1997, videreføres, når forordningen udløber den 31. december 1999. Der foreslås et nyt juridisk redskab, hvor der tages hensyn til miljøudviklingen både i Fællesskabet og internationalt, og der gøres brug af de erfaringer, der er gjort i forbindelse med gennemførelsen af den tidligere lovgivning. I den foreslåede forordning opstilles der rammer for forvaltningen af budgetpost B7-6200, der er det mest specifikke finansieringsinstrument, som EF har til rådighed i forbindelse med gennemførelsen af ovennævnte forpligtelser.

4. kommissionens udtalelse om europa-parlamentets ændringer

4.1. Ændringer, som Kommissionen har godtaget

- Ændring nr. 19, 20 og 21 vedrører bestemmelserne om opdelt udvalgsprocedure. Rådgivningsproceduren skal gælde i forbindelse med vedtagelse af individuelle projekter og programmer, medens valget af strategiske retningslinjer foretages af et forvaltningsudvalg. Disse bestemmelser svarer til Kommissionens normale fremgangsmåde, hvor sigtet er at styrke udvalgenes rolle, når det drejer sig om strategiske retningslinjer, men samtidig begrænse den, når der er tale om undersøgelse af individuelle projekter.

- Ændring nr. 1-8 er af mindre betydning og vil på grund af de indførte gentagelser og/eller nærmere enkeltheder gøre tekstens struktur tungere. Kommissionen støtter disse ændringer, men kun fordi den ønsker et kompromis, og fordi den ved, at Rådet har erklæret sig rede til at godtage dem.

4.2. Ændringer, som Kommissionen delvis har godtaget

- Ændring nr. 11 vedrører kompromiset angående finansieringsrammen. Det er angivet, at dette beløb på 93 mio. EUR vil kunne få en positiv behandling under drøftelserne i Rådets gruppe. Kommissionen kan tilslutte sig dette beløb. Det skal dog bemærkes, at ændring nr. 11 også indeholder en bestemmelse om, at Kommissionen inden udgangen af 2005 skal forelægge Europa-Parlamentet og Rådet et forslag til en ny finansieringsramme. Der er ikke længere grund til at bibeholde denne del af ændringen, idet gyldighedsperioden for det foreslåede retlige redskab ikke længere er ubegrænset.

4.3. Ændring, som Kommissionen har godtaget, men indføjet i en anden bestemmelse i teksten

- Ændring nr. 9 vedrører koordinering med ikke-statslige organisationer. Kommissionen er imod, at dette element indføjes i artikel 5, stk. 5, litra b), ikke fordi den er uenig i princippet, men fordi den pågældende bestemmelse omhandler forpligtelserne til koordinering med medlemsstaterne sådan som de følger af traktaten. Kommissionen finder det derfor mere hensigtsmæssigt at indføje elementet i form af et supplement til artikel 5, stk. 6.

5. KONKLUSION

Efter EF - traktatens artikel 250, stk. 2, kan Kommissionen godkende ovennævnte forslag.